C 152/132
MT
Il-Ġurnal Uffiċjali tal-Unjoni Ewropea
6.4.2022
4.11.
Rigward il-promozzjoni ta’ “Ftehimiet dwar ix-Xiri tal-Enerġija” (Artikolu 15), l-istabbiliment ta’ linji gwida flimkien ma’ appoġġ finanzjarju għal intrapriżi żgħar u ta’ daqs medju għandu jħeġġeġ l-iżvilupp ta’ skema bħal din, li tipprovdi viżibbiltà fit-tul fuq il-prezz tal-bejgħ tal-elettriku ekoloġiku.
B’mod aktar ġenerali, din l-inizjattiva turi l-ħtieġa li jissaħħu l-kooperazzjoni u l-koordinazzjoni bejn il-partijiet ikkonċernati fis-settur sabiex tingħata viżjoni fit-tul lill-atturi ekonomiċi.
4.12.
Il-KESE jilqa’ inizjattiva oħra fejn l-Istati Membri għandhom l-obbligu li jniedu fażi ta’ ttestjar dwar il-kooperazzjoni transfruntiera billi joħolqu proġett pilota fit-tliet snin li ġejjin.
Madankollu, il-KESE jixtieq jikseb kjarifiki dwar l-arranġamenti għall-istabbiliment ta’ kooperazzjoni bħal din.
Huwa jistaqsi b’mod partikolari dwar il-proċeduri amministrattivi li jirriżultaw minn inizjattiva bħal din u jitlob lill-Kummissjoni Ewropea tassisti lill-Istati Membri (traduzzjoni ta’ dokumenti relatati mal-proċedura, eċċ) sabiex dawn ikunu jistgħu jilħqu l-iskadenza imposta.
4.13.
Għall-KESE, wasal iż-żmien li tiġi kkunsidrata r-rilevanza ta’ regolatur Ewropew tal-elettriku.
Sabiex issir tħejjija xierqa għal din il-pożizzjoni importanti, wasal iż-żmien li titnieda attività ta’ ppjanar tas-sistema kunċettwali li ser tbassar id-domanda dejjem tikber għall-enerġija skont iż-żona u t-tip, kif ukoll it-trasformazzjonijiet tat-tip tal-enerġija.
4.14.
Il-KESE jivvalida wkoll l-inizjattiva tal-Artikolu 9(7)(a), bil-għan li jiġi introdott pjanar konġunt tat-territorju skont il-baċir tal-baħar, bejn l-Istati Membri, sabiex jiġi ffaċilitat l-iżvilupp tal-kapaċitajiet offshore.
Approċċ bħal dan jagħmilha possibbli li jiġi massimizzat il-potenzjal ta’ kull baċir tal-baħar filwaqt li fl-aħħar mill-aħħar tissaħħaħ il-mira ta’ interkonnessjoni tal-elettriku bejn il-pajjiżi.
Jintlaqa’ wkoll il-ħolqien ta’ punt uniku ta’ servizz u dan għandu jkun opportunità biex jispira prattiki tajba stabbiliti fl-Istati Membri differenti sabiex jitnaqqas iż-żmien meħud biex jitlesta proġett.
L-istabbiliment ta’ kapaċità ta’ produzzjoni totali għal kull baċir sal-2030, l-2040 u l-2050 għandu jippermetti wkoll li jiġi kkunsidrat aħjar il-potenzjal tal-enerġija mir-riħ offshore f’kull Stat Membru, u jippromovi l-iżvilupp tagħha.
Mil-lat operattiv ħafna, iż-żieda tal-proġetti transfruntiera tal-enerġija rinnovabbli, b’mod partikolari l-enerġija mir-riħ offshore, wasslet lill-KESE biex jistieden lill-Kummissjoni Ewropea tiftaħ mill-ġdid diskussjonijiet relatati ma’ operatur Ewropew tas-sistema tat-trażmissjoni, l-iktar livell rilevanti biex tiġi żgurata l-ġestjoni f’ħin reali tal-flussi tal-elettriku.
Dan fl-aħħar mill-aħħar huwa l-iktar livell leġittimu biex tiġi żgurata l-koordinazzjoni tal-mekkaniżmi tas-suq marbuta mal-provvista u d-domanda, filwaqt li tiġi żgurata s-sigurtà tas-sistema li ser tkun dejjem aktar fid-domanda b’infiltrazzjoni akbar ta’ sorsi rinnovabbli.
4.15.
Il-KESE enfasizza ripetutament il-ħtieġa għal strutturi ġodda tas-suq biex jibbilanċjaw il-produzzjoni u l-konsum tal-enerġija fil-livell mikro.
Dawn l-istrutturi jiffaċilitaw l-integrazzjoni ta’ apparati iżgħar għall-ħżin fis-sistema tal-enerġija.
Għalhekk, iż-żieda fl-elettromobbiltà għandha tibbenefika mir-rwol tal-batteriji biex jippermettu ċċarġjar intelliġenti u biex jipprovdu kapaċità ta’ ħżin fil-livell lokali.
Madankollu, il-proposta ta’ reviżjoni ma tindirizzax din il-kwistjoni.
4.16.
Il-Pakkett dwar l-Enerġija Nadifa jagħti attenzjoni partikolari lill-awtokonsum u lill-komunitajiet tal-enerġija.
Dawn il-mekkaniżmi jirrappreżentaw vetturi b’saħħithom sabiex jinvolvu liċ-ċittadini u jagħmluhom atturi sħaħ u konxji fit-tranżizzjoni tal-enerġija filwaqt li jżidu s-sens ta’ appartenenza tagħhom u jsaħħu l-istrutturi deċentralizzati li huma ta’ benefiċċju kemm minn perspettiva ekonomika kif ukoll soċjali.
Kif ġie enfasizzat mill-Kummissjoni Ewropea fil-valutazzjoni tagħha tal-pjani nazzjonali dwar l-enerġija u l-klima, l-Istati Membri ma jqisux biżżejjed il-potenzjal taċ-ċittadinanza enerġetika, u dan jikser waħda mill-aspetti fil-qalba tar-raba’ pakkett tal-enerġija.
Hemm bżonn urġenti li jiġu ċċarati r-regoli applikabbli, b’mod partikolari għall-kunċetti bħall-kondiviżjoni tal-enerġija, il-fatturazzjoni netta jew il-bejgħ tal-enerġija f’P2P, sabiex jintlaħqu l-miri tal-Pakkett dwar l-Enerġija Nadifa u l-Unjoni tal-Enerġija.
Il-KESE jsibha diżappuntanti li l-proposta ta’ reviżjoni ma tippruvax ittejjeb il-qafas regolatorju dwar dawn l-aspetti.
Dan huwa tassew aktar importanti billi l-proposta ta’ reviżjoni tal-linji gwida dwar l-għajnuna mill-Istat għall-klima, l-enerġija u l-ambjent tipprevedi limitu ferm aktar baxx għall-eċċezzjonijiet għall-obbligu biex tiġi allokata l-għajnuna u jiġi ddeterminat il-livell ta’ għajnuna permezz ta’ proċedura kompetittiva.
4.17.
Fil-prinċipju, il-KESE jappoġġja l-proposta tal-Kummissjoni li tistieden lill-Istati Membri jqisu “l-manutenzjoni tal-bjar tal-karbonju u tal-ekosistemi nazzjonali fil-foresti” kif ukoll il-prinċipji tal-“użu kaskata tal-bijomassa” u l-ekonomija ċirkolari.
Dan ifisser li għandha tingħata prijorità lill-użu tal-injam residwu, bħall-fergħat żgħar, iz-zkuk tas-siġar u prodotti sekondarji oħra, kif ukoll prodotti tal-injam irriċiklati għall-bijoenerġija.
Għalhekk, jagħmel sens li jiġi evalwat mill-ġdid l-appoġġ għall-impjanti tal-bijoenerġija f’dan il-qasam, filwaqt li wieħed iżomm f’moħħu li r-residwi mill-isserrar u mill-industrija tal-polpa u tal-karta huma sorsi ta’ enerġija.
Barra minn hekk, kif ġie enfasizzat fil-proposta, huwa raġonevoli li tingħata direzzjoni ġdida lill-bijofjuwils fis-settur tat-trasport li huma diffiċli biex jiġu elettrifikati, bħat-trasport marittimu, il-vjaġġi fuq distanzi twal jew anke t-trasport bl-ajru.
F’dan ir-rigward għandhom jitqiesu wkoll il-problemi ta’ disponibbiltà u spejjeż.
Sabiex tiġi implimentata din l-idea, l-Artikolu 25 għandu jiddistingwixxi bejn bijofjuwils b’bażi bijoloġika u elettriku rinnovabbli billi jitkejjel it-tnaqqis tal-gassijiet b’effett serra.
Għalhekk tingħata prijorità lill-elettriku rinnovabbli u l-bijofjuwils ibbażati fuq ir-residwi fis-settur tat-trasport.
Minn dan tirriżulta pressjoni akbar għad-dekarbonizzazzjoni tas-settur tat-trasport permezz tal-elettrifikazzjoni diretta.